Forslag til RÅDETS AFGØRELSE om fastlæggelse af den holdning, som Fællesskabet skal indtage i AVS/EF-Ambassadørudvalget vedrørende anvendelsen af ikke-tildelte midler fra 8. EUF

(forelagt af Kommissionen)

BEGRUNDELSE

Det fastsættes i AVS/EF-Ministerådets afgørelse nr. 1/2000 af 27. juli 2000 [1] om overgangsforanstaltninger, der skal gælde fra den 2. august 2000 indtil Cotonou-aftalens ikrafttræden, at aftalen anvendes foreløbigt, samt at visse bestemmelser i den reviderede fjerde Lomé-konvention fortsat anvendes.

[1] EFT L 195 af 1.8.2000, s. 46.

AVS/EF-Ministerrådets afgørelse nr. 2/2000 og nr. 3/2000 af 15. december 2000 [2] omhandler ydelse af finansiel støtte til en investeringsfinansieringsordning til sikring af industriel og erhvervsmæssig udvikling i AVS-staterne og vedtagelse af særlige finansieringsbestemmelser til sikring af, at visse aktiviteter under 8. EUF kan fortsætte indtil AVS-EF-partnerskabsaftalens ikrafttræden.

[2] EFT L 17 af 19.1.2001, s. 20 og EFT L 8 af 12.1.2001, s. 38.

Der er imidlertid en række aktiviteter, som ikke eksplicit er omfattet af ovennævnte overgangsforanstaltninger, og AVS/EF-Ministerrådet må derfor træffe en afgørelse herom. AVS/EF-Ministerrådet gav på sit møde den 11. maj 2001 AVS/EF-Ambassadørudvalget beføjelse til at træffe en sådan afgørelse på grundlag af artikel 195, litra b), artikel 219, stk. 2, litra d), artikel 245, stk. 2, artikel 257 og artikel 282, stk. 5, i fjerde AVS/EF-konvention.

1. Centret for Virksomhedsudvikling (CVU)/Det Tekniske Center for Samarbejde på Landbrugsområdet og i Landdistrikterne (TCL)

Det fastsættes i AVS/EF-partnerskabsaftalen, der blev undertegnet i Cotonou den 23. juni, at Centret for Virksomhedsudvikling (CVU) skal støtte lanceringen af udviklingsstrategier for det private erhvervsliv i AVS-landene ved at tilbyde ikke-finansielle tjenesteydelser til AVS-landenes virksomheder samt fælles initiativer med erhvervsdrivende fra Fællesskabet og AVS-landene. Formålet med Det Tekniske Center for Samarbejde på Landbrugsområdet og i Landdistrikterne (TCL) er at støtte politikken bag og udviklingen af den institutionelle kapacitet i forbindelse med informations- og kommunikationssystemer såvel som forvaltningskapaciteten inden for information og kommunikation i den organisatoriske udvikling af landbrug og landdistrikter i AVS-landene.

Det fastsættes i ovennævnte afgørelse nr. 1/2000 om overgangsforanstaltninger, at bestemmelserne vedrørende CVU og TCL i bilag III til AVS/EF-partnerskabsaftalen anvendes foreløbigt. I overensstemmelse med denne afgørelse omfattede afgørelse nr. 3/2000 en tildeling på 22 mio. EUR til CVU for regnskabsåret 2001 og 12 mio. EUR til TCL for samme regnskabsår fra ikke-tildelte midler under 8. EUF som forskud på 9. EUF, der endnu ikke er trådt i kraft (i finansprotokollen til AVS/EF-partnerskabsaftalen er 90 mio. EUR fra 9. EUF øremærket til CVU og 70 mio. EUR til TCL).

Da det er usandsynligt, at AVS/EF-partnerskabsaftalen og finansprotokollen vil blive ratificeret før begyndelsen af 2002, bør der vedtages en ny bestemmelse, der skal dække regnskabsåret 2002 for CVU og TCL. CVU har sammenlagt brug for 23 mio. EUR til at dække sine udgifter i regnskabsåret 2002. TCL's behov i samme regnskabsår udgør 13,7 mio. EUR. For at centrene kan råde over disse beløb, er det nødvendigt, at AVS/EF-Ambassadørudvalget godkender anvendelsen af ikke-tildelte midler under 8. EUF som forskud på 9. EUF.

2. Midler til katastrofebistand

En bevilling på 140 mio. EUR var til rådighed til bistand i henhold til artikel 254 i Lomé-konventionen, der kan benyttes til katastrofebistand. Det er imidlertid fastsat i artikel 2, litra c), i anden finansprotokol, at bevillingerne ved udløbet af protokollens gyldighedsperiode vil blive tilbageført til Fonden med henblik på finansiering af andre aktiviteter inden for samarbejdet vedrørende udviklingsfinansiering, med mindre Ministerrådet træffer anden afgørelse. Derfor bør de nødvendige midler sikres, således at aktiviteterne kan fortsætte indtil 9. EUF træder i kraft [3].

[3] Den 26. juli var der ikke disponeret over 11,4 mio. EUR af tildelingen til katastrofebistand.

3. Fredskonsolidering samt forebyggelse og løsning af konflikter

Fællesskabet og AVS-staterne er enige om at føre en aktiv, omfattende og integreret politik for fredskonsolidering samt forebyggelse og løsning af konflikter. Inden for disse rammer er der behov for at støtte lande, der har deltaget i grænseoverskridende konflikter, så deres fredsbestræbelser kan konsolideres. Det foreslås derfor at tildele midler til støtte for konfliktforebyggelse og -løsning, især til demobilisering og reintegration af tidligere kombattanter, i overensstemmelse med artikel 11, stk. 2 og 3, i AVS/EF-partnerskabsaftalen, der er bragt i tidlig anvendelse ved AVS/EF-Ministerrådets afgørelse nr. 1/2000.

4. Supplerende midler til intra-AVS-projekter og -programmer

Artikel 164, stk. 1, litra d), i den reviderede fjerde Lomé-konvention skaber grundlag for regionalt samarbejde AVS-landene imellem. Aktiviteterne har til formål at fremme udviklingen i alle AVS-lande, enten gennem støtte til AVS-institutioner eller støtte til bestemte emneområder. Der er ikke tildelt tilstrækkelige midler til, at disse aktiviteter kan fortsætte i 2001 og 2002. Yderligere midler vil blive anvendt til aktiviteter i forbindelse med reproduktiv sundhed og støtte til den private sektor.

Reproduktiv sundhed: ved at tilslutte sig de internationale udviklingsmål - nu kaldet millenniumudviklingsmålene - har det internationale samfund, herunder Det Europæiske Fællesskab, forpligtet sig til at reducere moderdødeligheden med 75% i 2015. Et undermål er at øge andelen af fødsler, der finder sted under medvirken af en kvalificeret hjælper, til 80% i 2005. Tildelingen til reproduktiv sundhed vil blive benyttet til målrettede aktiviteter i AVS-lande med høj dødelighed blandt mødre. EF-støtten har til sigte at styrke regeringernes dækning af behov i forbindelse med seksuel og reproduktiv sundhed; at sikre en stadig tilvejebringelse af tjenesteydelser og varer af høj kvalitet og til overkommelige priser; og at styrke lokale ikke-statslige partnere. Prioriterede interventioner vil omfatte nødvendig barselspleje i livstruende nødsituationer samt deltagelse af kvalificeret hjælp ved fødsler, støttet af adgang til familieplanlægning og forvaltning af uønskede graviditeter. For at opnå vedvarende forbedringer på disse områder skal politikker og initiativer sigte mod at forbedre sundhedssystemernes funktion som helhed.

Støtte til den private sektor: denne tildeling vil blive anvendt til at fortsætte følgende programmer:

- EU/AVS-erhvervsstøtteordningen, der sigter mod at øge AVS-virksomheders konkurrencedygtighed og styrke den private sektors og ikke-finansielle mellemmænds kapacitet gennem bedre adgang til effektive erhvervsudviklingstjenester.

- DIAGNOS, der yder bistand til nationale og regionale myndigheder i AVS-landene til analyse af forholdene for den private sektor i AVS-landene og til forberedelse af politikker og initiativer til udvikling af den private sektor.

- EU/AVS-erhvervsforummet, der letter dialogen med den private sektor.

Kommissionen foreslår af alle disse grunde, at Rådet vedtager vedlagte afgørelse om den holdning, som Fællesskabet skal indtage i AVS/EF-Ambassadørudvalget vedrørende en afgørelse om anvendelsen af ikke-tildelte midler fra 8. EUF.

2001/0239 (ACC)

Forslag til RÅDETS AFGØRELSE om fastlæggelse af den holdning, som Fællesskabet skal indtage i AVS/EF-Ambassadørudvalget vedrørende anvendelsen af ikke-tildelte midler fra 8. EUF

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 310 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) I AVS/EF-Ministerrådets afgørelse nr. 1/2000 af 27. juli 2000 fastsættes de overgangsforanstaltninger, der skal gælde fra den 2. august 2000, indtil Cotonou-aftalen ratificeres. Ifølge artikel 2 finder bestemmelserne i den fjerde Lomé-konvention, som ændret ved aftalen underskrevet på Mauritius den 4. november 1995, om AVS/EF-Ministerrådets beføjelse til at træffe afgørelse om anvendelse af ikke-tildelte ressourcer fra 6., 7. og 8. EUF fortsat anvendelse.

(2) AVS/EF-Ministerrådet uddelegerede den 11. maj 2001 beføjelsen til at træffe afgørelse om anvendelse af ikke-tildelte midler fra 8. EUF til AVS/EF-Ambassadørudvalget på grundlag af artikel 195, litra b), artikel 219, stk. 2, litra d), artikel 245, stk. 2, artikel 257 og artikel 282, stk. 5, i den ændrede fjerde Lomé-konvention og artikel 2, litra e), i AVS/EF-Ministerrådets afgørelse nr. 1/2000 om overgangsforanstaltninger.

(3) Fællesskabets holdning i AVS/EF-Ambassadørudvalget bør fastlægges med henblik på sidstnævntes vedtagelse af en afgørelse om anvendelse af ikke-tildelte midler fra 8. EUF -

TRUFFET FØLGENDE AFGØRELSE:

Artikel 1

Fællesskabets holdning i AVS/EF-Ambassadørudvalget vedrørende anvendelsen af ikke-tildelte midler fra 8. EUF baseres på det udkast til AVS/EF-Ambassadørudvalgets afgørelse, der er vedføjet som bilag.

Artikel 2

Mindre ændringer af udkastet til afgørelse kan vedtages, uden at der er behov for en yderligere rådsafgørelse.

Udfærdiget i Bruxelles, den

På Rådets vegne

Formand

BILAG

UDKAST TIL

AVS/EF-AMBASSADØRUDVALGETS AFGØRELSE

om anvendelsen af ikke-tildelte midler fra 8. EUF

AVS/EF-AMBASSADØRUDVALGET HAR -

under henvisning til fjerde AVS/EF-konvention, ændret ved den aftale, der blev undertegnet på Mauritius den 4. november 1995, særlig artikel 195, litra b), artikel 219, stk. 2, litra d), artikel 245, stk. 2, artikel 257 og artikel 282, stk. 5,

under henvisning til AVS/EF-partnerskabsaftalen, der blev undertegnet i Cotonou den 23. juni 2000, og

ud fra følgende betragtninger:

1. Ved afgørelse nr. 1/2000 vedtog AVS/EF-Ministerrådet den 27. juli 2000 overgangsforanstaltninger, der skal gælde fra den 2. august 2000 indtil AVS/EF-partnerskabsaftalen ratificeres, idet visse bestemmelser i partnerskabsaftalen anvendes foreløbigt og visse bestemmelser i den fjerde Lomé-konvention, ændret ved den aftale, der blev undertegnet på Mauritius den 4. november 1995 [4], fortsat finder anvendelse. Ifølge artikel 2 i afgørelsen finder bestemmelserne i fjerde Lomé-konvention, der fastsætter, at Ministerrådet har beføjelse til at træffe afgørelser vedrørende anvendelsen af ikke-tildelte ressourcer fra 6., 7. og 8. EUF, fortsat anvendelse.

[4] EFT L 195 af 1.8.2000, s. 46.

2. AVS/EF-Ministerrådet uddelegerede den 11. maj 2001 beføjelsen til at træffe afgørelse om anvendelse af ikke-tildelte midler fra 8. EUF til AVS/EF-Ambassadørudvalget på grundlag af artikel 195, litra b), artikel 219, stk. 2, litra d), artikel 245, stk. 2, artikel 257 og artikel 282, stk. 5, i den ændrede fjerde Lomé-konvention og artikel 2, litra e), i AVS/EF-Ministerrådets afgørelse nr. 1/2000 om overgangsforanstaltninger.

3. For at sikre videreførelsen af aktiviteter under Centret for Virksomhedsudvikling (CVU) og Det Tekniske Center for Samarbejde på Landbrugsområdet og i Landdistrikterne (TCL) bør centrene tildeles midler, der dækker deres finansielle behov for regnskabsåret 2002 -

4. For at sikre, at Fællesskabet fortsætter med at levere katastrofebistand som omhandlet i artikel 254 i den ændrede AVS/EF-konvention, bør den i artikel 2, litra a), i anden finansprotokol omhandlede tildeling videreføres.

5. For at sikre, at Fællesskabet bidrager til bestræbelser i forbindelse med fredskonsolidering samt konfliktforebyggelse og -løsning, særlig ved at lette demobilisering og reintegration af tidligere kombattanter, bør der ydes en tildeling hertil.

6. For at sikre finansieringen af visse aktiviteter bør der tildeles yderligere midler til regionalt samarbejde AVS-landene imellem, særlig til støtte for reproduktiv sundhed og den private sektor -

TRUFFET FØLGENDE AFGØRELSE:

Artikel 1 - CVU/TCL

1. Følgende beløb ydes som forskud på 9. EUF af ikke-tildelte midler under 8. EUF (samlet reserve):

- maksimalt 23 mio. EUR til finansiering af CVU's budget i 2002

- maksimalt 13,7 mio. EUR til finansiering af CVU's budget i 2002.

2. Eventuelle restbeløb af bevillinger til finansiering af CVU og TCL fra regnskabsåret 2002 fremføres automatisk til regnskabsåret 2003.

Artikel 2 - Katastrofebistand

Indtil finansprotokollen til partnerskabsaftalen træder i kraft, forbliver dele af tildelingen til katastrofebistand, hvorover der ikke er disponeret, som omhandlet i artikel 254 i den reviderede fjerde AVS-EF-konvention og artikel 2, litra a), i anden finansprotokol dertil, tildelt til katastrofebistand.

Artikel 3 - Fredskonsolidering samt forebyggelse og løsning af konflikter

Et beløb på 50 mio. EUR fra de ikke-tildelte midler under 8. EUF (samlet reserve) bruges til aktioner på området for fredskonsolidering samt konfliktforebyggelse og -løsning i overensstemmelse med artikel 11, stk. 2 og 3, i AVS/EF-partnerskabsaftalen.

Artikel 4 - Intra-AVS

Et beløb på 94 mio. EUR fra de ikke-tildelte midler under 8. EUF (samlet reserve) bruges til regionalt samarbejde AVS-landene imellem. Af dette beløb er 44 mio. EUR en specifik tildeling til et nyt initiativ på området for reproduktiv sundhed og 50 mio. EUR en specifik tildeling til udvikling af den private sektor.

Artikel 5

EUF's ledende anvisningsberettigede anmodes om at træffe de foranstaltninger, der er nødvendige til gennemførelse af denne afgørelse, som træder i kraft på dagen for vedtagelsen.

Udfærdiget i

For AVS/EF-Ambassadørudvalget Formand